সেন্ট পিটার্সবার্গ রাষ্ট্রীয় বিশ্ববিদ্যালয়
সেন্ট পিটার্সবার্গ রাষ্ট্রীয় বিশ্ববিদ্যালয় (রুশ: СПбГУ, Санкт-Петербургский государственный университет), সেন্ট পিটার্সবার্গ বিশ্ববিদ্যালয় (SPbU) নামেও পরিচিত। এটি রাশিয়ার সেন্ট পিটার্সবার্গে অবস্থিত একটি সরকারি গবেষণাধর্মী বিশ্ববিদ্যালয়। বিশ্ববিদ্যালয় প্রশাসন এটিকে রাশিয়ার প্রাচীনতম বিশ্ববিদ্যালয় হিসাবে বিবেচনা করে এবং এটি রাশিয়ার বৃহত্তম বিশ্ববিদ্যালয়গুলোর মধ্যে একটি। পিটার দ্য গ্রেটের একটি ডিক্রি দ্বারা ১৭২৪ সালে প্রতিষ্ঠিত, বিশ্ববিদ্যালয়টি শুরু থেকেই বিজ্ঞান, প্রকৌশল এবং মানবিক বিষয়ে মৌলিক গবেষণার উপর মনোযোগ দিয়েছে। সোভিয়েত আমলে, এটি লেনিনগ্রাদ রাষ্ট্রীয় বিশ্ববিদ্যালয় (রুশ: Ленинградский государственный университет) নামে পরিচিত ছিল। ১৯৪৮ সালে এটির নামকরণ করা হয় আন্দ্রেই ঝদানভের নামে এবং একসময় আনুষ্ঠানিকভাবে "লেনিনগ্রাদ রাষ্ট্রীয় বিশ্ববিদ্যালয়" নামকরণ করা হয়। ১৯৮৯ সালে অনানুষ্ঠানিকভাবে লেলিনগ্রাদ নাম অপসারণ করা হয় এবং ১৯৯২ সালে সেন্ট পিটার্সবার্গ নামে প্রতিস্থাপন করা হয়। বিশ্ববিদ্যালয়টি ২৪ টি বিশেষায়িত অনুষদ (বিভাগ) এবং ইনস্টিটিউট, একাডেমিক জিমনেসিয়াম, মেডিকেল কলেজ, শারীরিক সংস্কৃতি ও ক্রীড়া কলেজ, অর্থনীতি ও প্রযুক্তি নিয়ে গঠিত। বিশ্ববিদ্যালয়টির দুটি প্রাথমিক ক্যাম্পাস রয়েছে: একটি ভাসিলিয়েভস্কি দ্বীপে এবং অন্যটি পিটারহফ-এ।